Аснову бібліятэкі склалі добраахвотныя ахвяраванні дваран горада, якія былі зацікаўлены ў арганізацыі бібліятэкі для сваіх патрэбаў. У сувязі з гэтым у 1831 г. гродзенскі губернатар на спецыяльнай нарадзе прызначыў новым бібліятэкарам архіварыуса Фадзея Леваневіча. Бібліятэку вырашылі размясціць па вуліцы Саборнай. Справаздачы аб працы бібліятэкі за 1836-37г.г. сведчаць аб яе існаванні, але бібліятэка не наладзіла належным чынам работы. На кнігі і перыядычныя выданні існавала два каталогі: агульны на ўсе выданні і па раздзелах, сістэматычны. У 1835 г. у бібліятэцы налічвалася 234 найменні выданняў, або 518 тамоў. У 1837 г. ахвяраванні для бібліятэкі склалі 26 найменняў, або 132 тамы. Бібліятэка атрымлівала і часопісы, якія былі дазволены Міністэрствам народнай адукацыі Расіі.